সেমিফাইনালে ওঠাই লক্ষ্য ম্যাঞ্চেস্টার ইউনাইটেডের

ওয়েব ডেস্ক: এ মরসুমে হতাশাজনক পারফরম্যান্স করে চলেছে ম্যাঞ্চেস্টার ইউনাইটেড (Manchester United)। এফএ কাপ (FA Cup) এবং কারাবাও কাপ (Carabao Cup) থেকে বিদায় ঘটেছে। প্রিমিয়ার লিগে ১৪ নম্বরে ধুঁকছে তারা। রুবেন অ্যামোরিমের (Ruben Amorim) দলের জন্য সবেধন নীলমণি এখন উয়েফা ইউরোপা লিগ (UEFA Europa League)। সেমিফাইনালে উঠতে তাদের একটাই কাজ, অলিম্পিক লিয়ঁকে হারাতে হবে।

প্রথম লেগে ফরাসি দলের মাঠে গিয়ে ২-২ ড্র করে এসেছিল ম্যান ইউ। আজ ওল্ড ট্রাফোর্ডে (Old Trafford) খেলা, দর্শক সমর্থন সঙ্গে তাই ব্রুনো ফার্নান্ডেজদের কিছুটা হলেও ‘অ্যাডভান্টেজ’ পাওয়ার কথা। কিন্তু এ মরসুমে দুর্গ হিসেবে পরিচিত ওল্ড ট্রাফোর্ডে অনেকবার ধসে নামিয়েছে প্রতিপক্ষ দল। এদিনের ম্যাচের আগে সবথেকে বেশি আলোচনা চলছে গোলকিপার আন্দ্রে ওনানাকে (Andre Onana) নিয়ে।

আরও পড়ুন: বিধ্বংসী আর্সেনাল, চ্যাম্পিয়ন্স লিগ থেকে রিয়ালের বিদায়

আগের লেগে ওনানার দুটো ভুলে দুটো গোল হজম করেছিল ম্যান ইউ। বলতে গেলে তাঁর জন্যই জেতা ম্যাচ ড্র করে এসেছিল তারা। তারপর প্রিমিয়ার লিগে নিউকাসলের বিরুদ্ধে ওনানাকে দলেই রাখেননি অ্যামোরিম। তাতে অবশ্য লাভ কিছু হয়নি, নিউকাসলের কাছে ৪-১ ফলে চূর্ণ হয় ইউনাইটেড। সেই হারের হতাশা কাটিয়ে আজ নতুন উদ্যমে লড়তে হবে তাদের।

এদিকে অ্যামোরিম জানিয়ে দিয়েছেন, লিয়ঁর বিরুদ্ধে দলে ফিরছেন ওনানা। ম্যাচের আগের দিন সাংবাদিক বৈঠকে ম্যান ইউ কোচ বলেন, “একজন কোচ এবং প্রাক্তন খেলোয়ার হিসেবে আমি এরকম পরিস্থিতে একজন খেলোয়াড়কে সাহায্য করার চেষ্টা করি। আমরা খেলোয়াড়দের শারীরিকভাবে ম্যানেজ করার কথা বলি, কিন্তু মানসিকভাবেও তাদের ম্যানেজ করতে হয়।” প্রসঙ্গত, দুঃসময়ে ওনানার পাশে দাঁড়িয়েছেন ডিফেন্ডার ম্যাগুয়ারও।